# **J E G Y Z Ő K Ö N Y V**

**Készült**: Litér Község Önkormányzata Képviselő-testületének **2014. július 8-án 18 10 órai** kezdettel megtartott **nyilvános** üléséről.

**Az ülés helye:** a Községi Önkormányzat tanácsterme

**Jelen voltak:** Szedlák Attila polgármester,

 Auerbach János képviselő, jelen volt 18.25 óráig

Bacsa Róbert Imre képviselő,

Lukáts Gábor Ákos képviselő,

Kondics István alpolgármester,

Varga János képviselő,

Varga Mihály képviselő.

###### Meghívottként jelen voltak:

##  Bencze Éva jegyző

 Füredi István igazgató Ars Nova Művészeti Iskola

 Rokalyné Csizmadia Margit óvodavezető

Szedlák Attila polgármester:

Tisztelettel köszöntöm a képviselő-testület tagjait, a meghívottakat.

Megállapítom, hogy a képviselő-testület határozatképes, a megválasztott 7 fő jelen van.

Auerbach János képviselő úr jelezte, hogy 18.25 óráig tud részt venni az ülésen.

A jegyzőkönyv vezetésére Kovács Zsuzsa köztisztviselőt, a jegyzőkönyv hitelesítésére Varga János és Lukáts Gábor képviselő urakat kérem fel.

Szedlák Attila polgármester:

A napirendi pontok kiegészítésre kerülnek. Vegyes ügyek tárgyú napirendi pontba kérem felvenni *„Rákóczi Szövetség oktatás-nevelési támogatás kérése”* valamint a *Gurulós könyvszállító kocsi beszerzése a Könyvtárba* tárgyú napirendi pontokat.

Van-e valakinek hozzászólása észrevétele, javaslata a napirendi pontokkal kapcsolatban?

Amennyiben nincs, kérem a képviselő-testületet, aki elfogadja a módosított napirendet, kézfeltartással szavazzon.

*A képviselő-testület az ülés napirendjét, a napirendi javaslattal azonosan 7 igen**szavazattal elfogadta.*

####  N A P I R E N D I J A V A S L A T

**1.) Ars Nova Alapfokú Művészet Oktatási Intézmény beszámolója**

*Előadó: Füredi István igazgató*

**2.) Tájékoztató a Csivitelő Óvoda és Bölcsőde működéséről**

*Előadó: Rokalyné Csizmadia Margit Óvodavezető*

**3.)** **Tankönyvtámogatás**

*Előadó: Szedlák Attila polgármester*

**4.) Döntés a Rendezési Tervvel kapcsolatos lakossági észrevételekről**

*Előadó: Szedlák Attila polgármester*

**5.) Térfigyelő kamerarendszer kiépítése**

*Előadó: Szedlák Attila polgármester*

**6.)** **Internet-megosztás Litér közintézményeinek**

*Előadó: Szedlák Attila polgármester*

**7.) Dózsa György utca csapadékvíz elvezetésének fejlesztése**

*Előadó: Szedlák Attila polgármester*

**8.) Buszvárók építése**

*Előadó: Szedlák Attila polgármester*

**9.) Döntés az Álmos utcai önkormányzati lakás nyílászárók cseréjéről**

*Előadó: Szedlák Attila polgármester*

**10.) Felajánlás az új helyi termelői piac honlapjának elkészítésére**

*Előadó: Szedlák Attila polgármester*

**11.) Képviselő-testület 2014. II. félévi munkaterv**

*Előadó: Szedlák Attila polgármester*

**12.) Vegyes ügyek**

**12.a.) Rákóczi Szövetség oktatás-nevelési támogatás kérése**

 *Előadó: Szedlák Attila polgármester*

**12.b.) Gurulós könyvszállító kocsi beszerzése a Könyvtárba**

 *Előadó: Szedlák Attila polgármester*

#### N a p i r e n d t á r g y a l á s a

**1.) Ars Nova Alapfokú Művészet Oktatási Intézmény beszámolója**

*Előadó: Füredi István igazgató*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Tisztelettel köszöntöm Füredi Istvánt az Ars Nova Alapfokú Művészet Oktatási Intézmény igazgatóját.

Megkérdezem, kívánja-e az írásos előterjesztést kiegészíteni.

Füredi István Ars Nova Művészet Oktatási Intézmény igazgatója:

Köszöntöm a képviselő-testületet. Az írásos előterjesztést nem kívánom kiegészíteni. Amennyiben a Képviselő urak részéről kérdés van, arra szívesen válaszolok.

Szedlák Attila polgármester:

A napirendi pontot a Humán Értékek bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottságának elnöke:

A Humán Értékek bizottsága megtárgyalta az Ars Nova Alapfokú Művészet Oktatási Intézmény beszámolója tárgyú napirendi pontot, és elfogadásra javasolja a képviselő-testület fele.

Szedlák Attila polgármester:

Annyival egészíteném ki az előterjesztést, hogy összesen 35 gyermek részesült támogatásban. A gyermekek alapfokú művészetoktatást, ezen belül zeneművészeti ágon zongora, furulya, képzőművészet ágon pedig festészetet tanul.

Van-e kérdés, hozzászólás a napirendi ponthoz kapcsolódóan?

Amennyiben kérdés, hozzászólás nincs, kérem, kézfeltartással szavazzon, aki elfogadja az Ars Nova Alapfokú Művészet Oktatási Intézmény beszámolóját.

*A képviselő-testület 7 igen szavazattal elfogadja.*

**Litér Község Önkormányzata Képviselő-testületének**

**81/2014.(VII.8.) LKt Határozat**

Litér Község Önkormányzatának Képviselő-testületea litéri telephelyen a 2013/14-es tanévben történő alapfokú művészetoktatással kapcsolatos beszámolót egyhangúlag elfogadta.

Képviselőt-testület megbízza a polgármestert a szükséges intézkedések megtételére.

Határidő: 2014. július 25.

Felelős: Szedlák Attila polgármester

**2.) Tájékoztató a Csivitelő Óvoda és Bölcsőde működéséről**

*Előadó: Rokalyné Csizmadia Margit Óvodavezető*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Köszöntöm Rokalyné Csizmadia Margit óvodavezető asszonyt.

Megkérdezem, kívánja-e az írásos előterjesztést kiegészíteni.

Rokalyné Csizmadia Margit óvodavezető:

Nem kívánom az előterjesztést kiegészíteni, ha bármilyen kérdés felmerül, arra szívesen válaszolok.

Szedlák Attila polgármester:

Megkérdezem az óvodavezető asszonytól, hogy nyáron, hogyan tervezi a szabadságolásokat, ahol a szülők nem tudják megoldani a gyermekek elhelyezését, hogyan tudják biztosítani a felügyeletet?

Rokalyné Csizmadia Margit óvodavezető:

Összesen három hetet lesz zárva az óvoda, ezen időszak alatt történik a takarítás is.

Azok a szülők, akik erre az időszakra nem tudják megoldani a gyermek felügyeletet, a Balatonfűzfői Szivárvány óvoda ezt vállalja, viszont ez idáig igény nem volt rá.

Szociális étkeztetést erre az időszakra a Balatonfűzfői Nike étterem biztosítja, azok részére, akik azt igénylik.

Szedlák Attila polgármester:

Szeretnék még gratulálni az óvodavezetőnek valamint a dolgozóknak a szakmai munkájuk fejlődése tekintetében.

Rokalyné Csizmadia Margit óvodavezető:

Köszönöm szépen. Szakmai munkánk színvonalának növelése érdekében bekapcsolódtunk a TÁMOP 3.1.5/12-2012-001- „Pedagógusképzés támogatása” kiemelt projekt két különböző területére ahol 6 óvodapedagógusunk mérette meg magát az új típusú szaktanácsadás kipróbálásában és készítette el jövőjére nézve fejlődési tervét.

Ugyancsak ennek a projektnek a keretében lehetőségünk volt a Gyakornoki évek szakmai programot és a gyakornoki minősítő vizsga rendszerének kipróbálásában is részt venni, ahol egy fő gyakornokunk tett sikeres vizsgát és készítette el a teljes körű portfólióját és kerül 2015. január 1-jével Pedagógus I. fokozatba.

Intézményünk pedagógusai közül 4 fő volt jogosult arra, hogy 2014. április 30-ig elkészíthessék az egyszerűsített, vagy teljes körű portfóliójukat. Mind a négy óvodapedagógus élt ezzel a lehetőséggel, és reményeink szerint mindannyian bekerülnek 2015. január 1-jével a Pedagógus II. fokozatba.

Szedlák Attila polgármester:

A Humán Értékek bizottsága tárgyalta a napirendi pontot, felkérem a bizottság elnökét, ismertesse álláspontjukat.

Varga János Humán Értékek bizottságának elnöke:

A Humán Értékek bizottsága tárgyalta a Csivitelő Óvoda és Bölcsőde működéséről szóló tájékoztató melyet elfogadásra javasol a képviselő-testület fele.

Szedlák Attila polgármester:

Van-e valakinek kérdése, hozzászólása a beszámolóval kapcsolatosan? Amennyiben nincs, kérem, kézfeltartással szavazzon, aki elfogadja a beszámolót.

*A képviselő-testület 7 igen szavazattal elfogadja.*

**Litér Község Önkormányzata Képviselő-testületének**

 **82/2014.(VII.8.) LKt. határozata**

Litér Község Önkormányzatának Képviselő-testülete elfogadja a Csivitelő Óvoda és Bölcsőde 2013/2014–es működéséről szóló beszámolót.

Határidő: azonnal

Felelős: Szedlák Attila polgármester

**3.)** **Tankönyvtámogatás**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Egyedné Kamondi Tünde tankönyvfelelős azzal a kéréssel fordult a Litéri Református Általános Iskola tanulói és szülei nevében Önkormányzatunkhoz, hogy ha módunkban áll, akkor ebben a tanévben is támogassuk az iskola tanulóinak tankönyvvásárlását.

Az alaprendelést 177 tanulóra adták le:

|  |  |  |
| --- | --- | --- |
| **Finanszírozás módja** | **Tanulók száma** | **Rendelés értéke** |
| **Szülő/gondviselő fizet** | **69 fő** | **1 046 863 Ft** |
| Térítésmentes tanuló (minden 1. és 2. osztályos) | 57 fő | 557 190 Ft |
| Rászorultsági alapon ingyenes | 51 fő | 827 497 Ft |
| Összes tanulói rendelés | 177 Fő | 2 431 550 Ft |

Az állam finanszírozza az 1. és a 2. osztályosok tankönyveit. A 3.-8. osztályig 69 azon tanulók száma, ahol a szülő, illetve a gondviselő fizet. Szülők által befizetésre kerülő összeg 1.046.863 Ft, melynek a **70 %-a:** **732 804 Ft**

Javaslat, hogy támogassuk, mivel a 2014. évi költségvetésünkben a szükséges fedezet is rendelkezésre áll.

A szociálisan rászorultak részére további 400 000,-Ft áll rendelkezésre egyedi elbírálás alapján.

A Humán Értékek bizottsága tárgyalta a napirendi pontot, felkérem a bizottság elnökét, ismertesse álláspontjukat.

Varga János Humán Értékek bizottságának elnöke:

A Humán Értékek bizottsága tárgyalta a Tankönyvtámogatás tárgyú napirendi pontot, és elfogadásra javasolja a képviselő-testület fele, a Litéri Református Általános Iskolába járó tanulók részére - akik nem jogosultak ingyenes tankönyvre - a 70%-os támogatást.

Szedlák Attila polgármester:

A napirendi pontot a Pénzügyi Gazdasági és Településfejlesztési bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési bizottság megtárgyalta a Tankönyvtámogatás tárgyú napirendi pontot, és elfogadásra javasolja a képviselő-testület fele, a Litéri Református Általános Iskolába járó tanulók részére a 70%-os támogatást.

Varga Mihály képviselő:

Javaslom, és maradjunk a hagyományoknál, támogassuk a fiatalokat, hiszen nehéz a megélhetés.

Szedlák Attila polgármester:

Van-e valakinek kérdése, hozzászólása? Amennyiben nincs, kérem, kézfeltartással szavazzon, aki a 70%-os tankönyvtámogatást elfogadja.

*A képviselő-testület 7 igen szavazattal elfogadja.*

 **Litér Község Önkormányzata Képviselő-testületének**

 **83/2014.(VII.8) LKt Határozat**

Litér Község Önkormányzatának Képviselő-testületea tankönyvtámogatás mértékét a Litéri Református Általános Iskolába járó tanulók vonatkozásában, akik nem jogosultak ingyenes tankönyvellátásra 70%-ban határozza meg a 2014. évi költségvetésben e célra elkülönített keretösszeg terhére.

Képviselőt-testület megbízza a polgármestert a szükséges intézkedések megtételére.

Határidő: 2014. augusztus 31.

Felelős: Szedlák Attila polgármester

**4.) Döntés a Rendezési Tervvel kapcsolatos lakossági észrevételekről**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzatának Képviselő-testülete a 79/2011.(VI.23.) LKt. határozatával arról döntött, hogy a Völgyzugoly Műhely Kft-t bízza meg Litér község területére vonatkozóan településrendezési eszközök felülvizsgálatának elvégzésével.

A munkafolyamat 2011. év nyarán kezdődött a vizsgálati munkarész összeállításával, majd a településfejlesztési koncepció, a településszerkezeti terv, a szabályozási terv és a helyi építési szabályzat kidolgozásával folytatódott, a munkafolyamat a jóváhagyási eljárással zárul.

Miután a településrendezési eszközök felülvizsgálatának államigazgatási véleményezése során tett észrevételek megküldésének határideje lezárult, 2014. június 11-én államigazgatási egyeztetésre került sor, amelyre a korábban észrevételeket tett helyi lakosok is meghívásra kerültek. Lakossági észrevételek, kérelmek:

***Gandola Ilona litéri lakos*** megtette észrevételét:

* 681/20 hrsz ingatlanra, hogy a legkisebb kialakítható telekméret 800 m2 legyen,
* 043/2 hrsz ingatlan különleges turisztikai terület legyen,
* valamint a tó feltüntetését a rajzi munkarészeken a 681/20 és 043/2 hrsz-ú ingatlanokon.

***Varga Mihály litéri lakos*** részéről az alábbi észrevételek voltak:

* 033/19 hrsz ingatlant érintő terület felhasználási átsorolások, (véderdő helyett gazdasági erdő besorolása)
* 033/15 és 033/14 hrsz ingatlanok terület felhasználási átsorolása, (véderdő helyett mezőgazdasági terület – gyepterület besorolás)
* Bányaterület maximális beépítettség mértéke 5% legyen,
* Bányabővítés jelölése,
* 041/1 hrsz ingatlan zöldterület belterületbe sorolása,
* 801/8, 10, 12 hrsz Gksz1 területeken a legkisebb kialakítható telekméret 800 m2 legyen,
* 033/19 hrsz-ú ingatlanon, ipari területen a legkisebb kialakítható telekméret 1000 m2 legyen.

Litér Község Önkormányzata Képviselő-testületének 38/2013.(III.28.) LKt. határozata alapján a lakossági illetve a partnerségi észrevételek elfogadásáról, vagy el nem fogadásáról a Képviselő-testület dönt.

A napirendi pontot a Pénzügyi Gazdasági és Településfejlesztési Bizottság tárgyalta.

A bizottság egy határozatban döntött arról, hogy támogatja-e az önkormányzati válaszokban felsoroltakat, amit a rendezési terv készítői tettek. Felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság megtárgyalta a Rendezési Tervvel kapcsolatos lakossági észrevételekről szóló napirendi pontot, éselfogadásra javasolja a Képviselő- testület fele, Litér Településrendezési eszközök felülvizsgálatának partnerségi egyeztetés során keletkezett önkormányzati válaszlevélben foglaltakat.

Szedlák Attila polgármester:

Varga Mihály képviselő társam kérésére egyenként fogunk szavazni mindegyikről, viszont arról nem kell szavazni, ami azonos a kérelmező és a rendezési terv készítőinek javaslatával.

Gandola Ilonánál a 043/2 hrsz-ú ingatlannal kapcsolatos kérelmére azt tudom mondani, hogy a mi esetünkben nem tudunk ezzel most jelen pillanatban mit tenni, mivel nincs zöld területünk arra, hogy ezt ki tudjuk váltani, nincs olyan terület, amit az Önkormányzat megvásárolhatna.

Nem tudok mást javasolni az Önkormányzat részéről, csak azt, amit a rendezési terv készítői írtak.

Gandola Ilona litéri lakos:

Nem értek vele egyet. Akkor a rendezési tervnek a jogszabályába teljesen másképp volt, és nem ütközött akadályokba semmi, ahhoz, hogy közpark legyen. De most megváltozott az egész jogszabály, és igazság szerint magán terület nem lehet közpark. Ha csak zöldfelület lenne, nem érdekelne, de közpark, és a közparkra teljesen más jogszabályok vonatkoznak.

Szedlák Attila polgármester:

Ez így van, megértem a problémáját, de azt is tudomásul kell venni, hogy minden terület, ahol magántulajdon van, úgy kell kezelni, ahogy Ön is elmondta, és amit előzőleg én is válaszoltam. Jelen pillanatban nincs lehetősége erre az Önkormányzatnak.

Előbb utóbb módosítani kell a rendezési tervünket, legfőképp azért is, mert 3-4 évente felül kell vizsgálni.

Gandola Ilona litéri lakos:

Javaslom, hogy ott van a mellettem levő terület, ott mindenkinek belterülete van, a gaz méteres. Miért nem szólítja fel az Önkormányzat a tulajdonosokat, és bünteti meg őket, akkor legalább lenne egy kis bevétele. Hatalmas nagy ott a gaz.

Varga Mihály képviselő:

Kérdésem, ennyire kőbevésett ez az egész? Olyan megoldás nem lehet, hogy belterületbe beletenni? Meg kellene ezt vizsgálni.

Szedlák Attila polgármester:

Tervezőkkel egyeztetni kell. Feltételes döntéseket lehet hozni, arról, ha a 043/2 hrsz-ú terület belterületbe vonással kapcsolatosan nem kell külön szakhatósági eljárást lefolytatni, és nem jár plusz költségekkel, akkor azt mondom, támogatható.

Van-e valakinek kérdése, hozzászólása Gandola Ilona 043/2 hrsz-ú területre vonatkozó észrevételével kapcsolatosan? Amennyiben kérdés, hozzászólás nincs, kérem, kézfeltartással szavazzon, aki elfogadja, 043/2 hrsz-ú terület belterületbe vonását azzal a feltétellel, ha nem kell külön szakhatósági eljárást lefolytatni, és ez nem jár plusz költségekkel.

*A képviselő-testület 6 igen 1 tartózkodás mellett elfogadja.*

**Litér Község Önkormányzata Képviselő-testületének**

**84/2014. (VII.8.) LKt. határozata**

Litér Község Önkormányzatának Képviselő-testülete feltételes döntést hozott arról, hogy a 043/2 hrsz-ú területet belterületbe sorolja abban az esetben, ha ez a rendezési terv tekintetében plusz költségekkel nem jár, valamint újabb szakhatósági eljárásokra nem lesz szükség, minden más vonatkozásban az önkormányzati válaszlevélben foglaltak az irányadók.

Képviselő-testület felhatalmazza a polgármestert a szükséges intézkedések megtételére.

Határidő: 2014. július 30.

Felelős: Szedlák Attila polgármester

***Auerbach János képviselő 18.25 perckor eltávozik az ülésről.***

***Képviselő-testület továbbra is határozatképes, jelen van 6 képviselő.***

Szedlák Attila polgármester:

A 033/19 hrsz-ú, 033/15 hrsz-ú valamint a 034/14 hrsz-ú területekkel kapcsolatosan az önkormányzathoz benyújtott válaszlevélben foglaltakkal értek egyet.

Van-e valakinek hozzászólása, javaslata? Amennyiben nincs, kérem, kézfeltartással szavazzon, aki a Litér Településrendezési eszközök felülvizsgálatának partnerségi egyeztetése során keletkezett önkormányzati válaszokkal egyetért.

*A képviselő-testület 5 igen 1 ellene szavazattal elfogadja.*

**Litér Község Önkormányzat Képviselő-testületének**

**85/2014.(VII.8.) LKt határozata**

Litér Község Önkormányzat Képviselő-testülete megtárgyalta a Litér 033/19 hrsz-ú, 033/15 hrsz-ú, valamint a 034/14 hrsz-ú területek vonatkozásában kért átsorolásokat, majd arról döntött, hogy mindhárom területre Litér Településrendezési eszközök felülvizsgálatának partnerségi egyeztetése során keletkezett önkormányzati válaszokban foglaltaknak megfelelően határoz.

Képviselő-testület felhatalmazza a polgármestert a szükséges intézkedések megtételére.

Határidő: 2014. július 30.

Felelős: Szedlák Attila polgármester

Szedlák Attila polgármester:

Továbbra is fenntartom, és nem javaslom, hogy a bánya, bővítésre kerüljön.

Varga Mihály képviselő:

Tisztában vagyok vele, hogy a polgármester úrnak az a javaslata, hogy ne legyen bővítés, de majd ezt még én tisztázni fogom, jogilag is. Nem fogom abbahagyni, mivel eddig sok pénzembe került.

Szedlák Attila polgármester:

Van-e valakinek hozzászólása, javaslata? Amennyiben nincs, kérem, kézfeltartással szavazzon, aki elfogadja Litér Településrendezési eszközök felülvizsgálatának partnerségi egyeztetése során, a bányabővítésre vonatkozó keletkezett önkormányzati válaszok 4.) pontjával egyetért.

*A képviselő-testület 5 igen 1 ellene szavazattal elfogadja.*

**Litér Község Önkormányzat Képviselő-testületének**

**86/2014.(VII.8.) LKt határozata**

Litér Község Önkormányzat Képviselő-testülete megtárgyalta a bányabővítés jelölése tárgyában beérkezett észrevételt, melyben arról határozott, hogy a bányabővítést - a Litér Településrendezési eszközök felülvizsgálatának partnerségi egyeztetése során leírt önkormányzati válaszok alapján - nem támogatja. A Bányászatról szóló 1993. évi XLVIII tv 26/B § (4) bekezdése alapján a bányatelek bővítés is bányatelek megállapításnak minősül, ennek megfelelően a bővítés a Btv vonatkozó előírásai - 14.§ illetve a 25.§ f.) pont – alapján nem lehetséges.

Képviselő-testület felhatalmazza a polgármestert a szükséges intézkedések megtételére.

Határidő: 2014. július 30.

Felelős: Szedlák Attila polgármester

Szedlák Attila polgármester:

033/19 hrsz-ú ingatlanon, ipari területen a legkisebb kialakítható telekméretet Varga Mihály 1000 m2 –ben kéri, melyet a tervezők nem tartanak indokoltnak, illetve alátámasztottnak mivel ilyen kisméretű telken a terület felhasználási besorolásnak megfelelő ipari tevékenység csak jelentősen korlátozott mértéken lenne folytatható.

Ha nem jár plusz költségekkel és nem lesz szükség szakhatósági eljárásokra, akkor javaslom az 1000 m2-es legkisebb telekméret megállapítását.

Varga Mihály képviselő:

A lényege, amit kértem, hogy minimum 1000 m2 legyen.

Azért kértem ezt az 1000 m2-t, hogy minimum, mert igazság szerint a Time Safe Manufactura Kft-nek talán még ennyi sincs, kis területet hozott létre.

Kis vállalkozásoknak kis terület kell.

Szedlák Attila polgármester:

Van-e valakinek hozzászólása, javaslata? Amennyiben nincs, kérem, kézfeltartással szavazzon, aki elfogadja, hogy feltételes döntést hozzunk arról, hogy a 033/19 hrsz-ú terület 1000 m2 legkisebb kialakítható telekméret legyen abban az esetben, ha ez a rendezési terv tekintetében plusz költségekkel nem jár, valamint újabb szakhatósági eljárásokra nem lesz szükség.

*A képviselő-testület 5 igen 1 tartózkodás mellett elfogadja.*

**Litér Község Önkormányzat Képviselő-testületének**

**87/2014.(VII.8.) LKt határozata**

Litér Község Önkormányzatának Képviselő-testülete feltételes döntést hozott arról, hogy a 033/19 hrsz-ú terület 1000m2 legkisebb kialakítható telekméret legyen abban az esetben, ha ez a rendezési terv tekintetében plusz költségekkel nem jár, valamint újabb szakhatósági eljárásokra nem lesz szükség.

Képviselő-testület felhatalmazza a polgármestert a szükséges intézkedések megtételére.

Határidő: 2014. július 30.

Felelős: Szedlák Attila polgármester

**5.) Térfigyelő kamerarendszer kiépítése**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzata az elmúlt években pályázatot nyújtott be a közbiztonság növelését szolgáló térfigyelő kamerarendszer kiépítésére vonatkozóan, sajnos pályázati támogatás megítélése nélkül. Az elbírálásnál a hátrányos helyzetű, a bűnügyi szempontból leginkább fertőzött települések részesültek előnyben.

A napirendi pontot a Pénzügyi Gazdasági és Településfejlesztési bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési bizottság megtárgyalta a Térfigyelő kamerarendszer kiépítése tárgyú napirendi pontot, és javaslata, hogy a következő választáson felálló Képviselő-testület vizsgálja felül azokat a lehetőségeket, hogy milyen más költségből lehetne megoldani.

Jelenleg nem javasolja a térfigyelő kamerarendszer kiépítését.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a Pénzügyi Gazdasági és Településfejlesztési bizottság javaslatával egyetért.

*A képviselő-testület 6 igen szavazattal egyetért.*

**Litér Község Önkormányzata Képviselő-testületének**

**88/2014.(VII.8.) LKt. határozata**

Litér Község Önkormányzatának Képviselő-testülete megtárgyalta a térfigyelő kamerarendszer kiépítését, és arról határozott, hogy a választások után felálló Képviselő-testület vizsgálja felül a pályázati lehetőségeket, a térfigyelő kamerarendszer kiépítésére.

Felelős: Képviselő-testület

Határidő: 2014. december 31.

**6.)** **Internet-megosztás Litér közintézményeinek**

*Előadó: Szedlák Attila polgármester*

 *(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzata a KDOP-2.1.1/D-12-2012-0014 azonosító számú kerékpáros turisztikai fejlesztés tárgyú pályázat keretében a litéri Közparkban ingyenes Internet-hozzáférést alakított ki, amelynek ünnepélyes „átadására” a XIV. Mogyorósi Napok keretében kerül sor.

A wi-fi pont úgy került kialakításra, hogy az internetre kapcsolódók a Hivatal internet-előfizetését használják, de teljesen külön biztonságos alhálózatként, tartalmi és időbeli korlátozásokkal, sávszélesség menedzsmenttel.

A beszerzett informatikai eszközökkel kialakított rendszer lehetőséget biztosít a bővíthetőségre, így arra, hogy önkormányzati intézményeket vonjunk be a Hivatal internet-előfizetésének megosztásával, amelyek ezáltal mentesülnek a havi díj megfizetése alól.

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság elfogadásra javasolja a Képviselő-testület fele az Internet-megosztást Litér közintézményei részére.

Varga Mihály képviselő:

Mennyibe kerül ennek a kiépítése?

Szedlák Attila polgármester:

A Csivitelő Óvoda és Bölcsőde, az Alkotmány Művelődési Ház és Könyvtár, továbbá az Előd u. 5. szám alatti vegyes funkciójú épület (főzőkonyha, védőnő) tekintetében beszerzendő informatikai eszközök és villamos munkák ellenértéke mindösszesen bruttó 320.167,- Ft.

Van-e valakinek kérdése, hozzászólása a napirendi pontra vonatkozólag?

Amennyiben nincs, kérem, kézfeltartással szavazzon, aki az internet megosztással Litér közintézményei részére, egyetért.

*A képviselő-testület 6 igen szavazattal egyetért.*

**Litér Község Önkormányzata Képviselő-testületének**

**89/2014.(VII.8.) LKt. határozata**

Litér Község Önkormányzatának Képviselő-testülete arról határozott, hogy Litér település közintézményei részére - Csivitelő Óvoda és Bölcsőde, Alkotmány Művelődési Ház és Könyvtár, továbbá az Előd u. 5. szám alatti vegyes funkciójú épület tekintetében - informatikai eszközök és villamos munkák kerülnek kiépítésre, mindösszesen bruttó 320.167,- Ft.

Képviselő-testület megbízza a polgármestert a szükséges intézkedések megtételére.

Felelős: Szedlák Attila polgármester

Határidő: 2014. július 30.

**7.) Dózsa György utca csapadékvíz elvezetésének fejlesztése**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzatának Képviselő-testülete a 15/2011.(III.03.) LKt. határozatával elfogadta az Önkormányzat 2011-2014. évre szóló Gazdasági Ciklusprogramját, amely célként fogalmazza meg a csapadékvíz elvezetési problémák megoldását a településen.

Az Önkormányzat a Dózsa György utca és vonzáskörzete (Erőműi út, Fűzfa-, Patak utca) csapadékvíz elvezetésének fejlesztése tárgyában tartaléklistán szereplő KDOP-4.1.1/E jelű pályázattal rendelkezik, amely pályázat szakmailag megfelelt a támogathatósághoz szükséges követelményeknek, azonban támogatására a rendelkezésre álló keret kimerülése, forráshiány miatt nem kerülhetett sor a 2012. évben.

2014. július hó 3. napján délután értesítés érkezett a Nemzetgazdasági Minisztériumtól, hogy lehetőség nyílt a pályázat támogatására, a bírálat eredményeképp a ROP Irányító Hatóság vezetője 89.904.210,- Ft összegű támogatásra érdemesnek ítélte a pályázatot.

A támogatásban részesített pályázat megvalósításának feltétele a tulajdonviszonyok rendezése, a vízjogi létesítési engedély megléte.

Mivel voltak olyan ingatlantulajdonosok, akik *- annak ellenére, hogy helyi lakosok -* nem járultak hozzá a település rendezett, biztonságos és szabályozott csapadékvíz elvezetési fejlesztéséhez, ezért szükséges a vízvédelmi fejlesztés nyomvonalának változtatása, ezáltal a tervdokumentáció módosítása.

A Beszt Kft. a tervdokumentáció átdolgozását, módosítását- amely az Erőműi út helyett a 72. sz. út melletti elvezetést jelent – **bruttó 300.901,- Ft** ellenében végzi el.

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

Pénzügyi, Gazdasági és Településfejlesztési Bizottság elfogadásra javasolja Litér Község Önkormányzata Képviselő-testülete részére, csapadékvíz elvezetés fejlesztésének tárgyában a tervdokumentáció átdolgozását a Beszt Kft bruttó 300 901 Ft összegű árajánlata alapján.

Varga Mihály képviselő:

Kérdésem, hogy csak a 72-es út mellett lenne elvezetve, és bővül-e tisztítóaknával? Egy része zárt rendszerű, ez mit jelent?

Szedlák Attila polgármester:

Minden csapadékvíz elvezetésnél kötelező a tisztító akna. Bízom benne, hogy a tervező tudja, hogy kell ezt elhelyezni. A 72-es útnál végig fedetten, csőben vezetjük el a csapadékot egészen a Bendola patakig.

A patak mellett húzódó csapadék-elvezető rendszernek mindenképpen zártnak kell lennie az út távolsága miatt, valamint a szintkülönbség nem érheti el a 2,5 métert.

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a Dózsa György utcai elvezetés fejlesztésének tárgyában a tervdokumentáció átdolgozására a Beszt Kft bruttó 300 901 Ft összegű árajánlatával egyetért.

*A képviselő-testület 6 igen szavazattal egyetért.*

**Litér Község Önkormányzata Képviselő-testületének**

**90/2014.(VII.8.) LKt. határozata**

Litér Község Önkormányzatának Képviselő-testülete megtárgyalta és elfogadja a Dózsa György utcai csapadékvíz elvezetés fejlesztése tárgyában a tervdokumentáció átdolgozását, melyet a Beszt Kft bruttó 300.901,- Ft összegben végez el.

Képviselő-testület megbízza Litér Község polgármesterét a szükséges intézkedések megtételére.

Felelős: Szedlák Attila polgármester

Határidő: 2014. július 30.

**8.) Buszvárók építése**

*Előadó: Szedlák Attila polgármester*

Szedlák Attila polgármester:

Szóbeli előterjesztésben elmondom, hogy a 72-es főúton az autómosónál levő buszvárót nem tudjuk abban a stílusban megépíteni, mint amilyen formában a többi is elkészült, legfőképp a terület nagysága miatt.

A Dózsa György utcai buszmegállót mindenképpen úgy szeretnénk elkészítetni, hogy a lakossági igényeket teljes mértékben kielégítse, legyen oldalkilátója, ablaka, a fő hangsúly pedig az, hogy az oldala külsőre hasonlítson a református templom kapuzatára.

Két ütembe készülne el. Első ütembe megépül a fő váz, és a körülötte levő terület, a következő ütembe egy oldalfala lenne megvalósítva.

Következő Képviselő-testületi ülésre árajánlatokat kérünk be, ezért most még költségekről nem tudok tájékoztatást adni.

A napirendi pontot a Pénzügyi Gazdasági és Településfejlesztési Bizottság meg tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság elfogadásra javasolja a képviselő - testülete fele, buszvárók építésére vonatkozó javaslatokat, és a vázlatok alapján árajánlatok bekérését.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki egyetért azzal, hogy a buszvárók építéséhez a meglévő vázlatrajz alapján kérjünk be árajánlatokat.

*A képviselő-testület 6 igen szavazattal egyetért.*

**Litér Község Önkormányzata Képviselő-testületének**

**91/2014.(VII.8.) LKt. határozata**

Litér Község Önkormányzatának Képviselő-testülete megtárgyalta Litér településen, a 72-es főúton levő buszvárók átépítését, és arról határozott, hogy a meglévő vázlatrajz alapján a következő képviselő-testületi ülésre árajánlatokat kér be.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. július 30.

Felelős: Szedlák Attila polgármester

**9.) Döntés az Álmos utcai önkormányzati lakás nyílászárók cseréjéről**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzatának Képviselő-testülete 2014. március hónapban tárgyalt arról, hogy az Álmos utcai önkormányzati bérlakás nyílászáróinak cseréje szükségessé vált, melyet a bérlők is jeleztek. A Képviselő-testület a 34/2014. (III.27.) számú LKt. határozattal arról döntött, hogy a nyílászárókra vonatkozólag árajánlatokat kér be.

3 db ajánlat érkezett:

Mil-Therm Kft (Veszprém) bruttó 545 000,-Ft

ThermoSéd Kft (Balatonfűzfő) bruttó 540 555,-Ft

Ada-Bau (Veszprém) 550 000,-Ft + költségek

A napirendi pontot a Pénzügyi Gazdasági és Településfejlesztési Bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság nyílászárók cseréjének tekintetében a ThermoSéd Kft (Balatonfűzfő) bruttó 540 555,-Ft összegű ajánlatát javasolja elfogadásra a képviselő-testület fele.

Szedlák Attila polgármester:

Van-e valakinek kérdése, javaslata a napirendi pontra vonatkozólag?

Amennyiben nincs, kérem, kézfeltartással szavazzon, aki az Álmos utcai önkormányzati lakás nyílászárói cseréjére beérkezett árajánlatok alapján a ThermoSéd Kft (Balatonfűzfő) bruttó 540 555,-Ft összegű ajánlatával egyetért.

*A képviselő-testület 6 igen szavazattal egyetért.*

**Litér Község Önkormányzata Képviselő-testületének**

**92/2014.(VII.8.) LKt. határozata**

Litér Község Önkormányzatának Képviselő-testülete arról határozott, hogy a Litér Álmos utca 29. szám alatti önkormányzati lakás nyílászáróinak cseréjére a ThermoSéd Kft (Balatonfűzfő) árajánlatát fogadja el bruttó 540 555,-Ft összegben.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. július 30.

Felelős: Szedlák Attila polgármester

**10.) Felajánlás az új helyi termelői piac honlapjának elkészítésére**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Litér Község Önkormányzatának Képviselő-testülete célul tűzte ki a helyi lakosok és termelők piacának létrehozását Litéren, a településen felmerült igények kielégítése céljából.

Az építési munkálatok befejezését követően a piac ünnepélyes megnyitására tervezetten a
IV. Litéri Szilvafesztivál keretében 2014. szeptember hó 6. napján kerül sor.

A településünkön élő és működő Palamka Webműhely ([www.palamka.hu](http://www.palamka.hu)) versenyképességet növelő felajánlással fordult Litér Község Önkormányzatához. A honlapszerkesztéssel, webdesign-nal, tárhely szolgáltatással foglalkozó vállalkozás a helyi termelői piac számára egy 150.000,- Ft értékű honlap elkészítését ajánlotta fel térítésmentesen.

Az Önkormányzatot csupán a honlap elkészítéséhez szükséges együttműködési kötelezettség, a minimális mértékű domain név regisztráció és tárhely szolgáltatás költsége terheli, továbbá a honlap üzemeltetése során annak adminisztrációja.

A napirendi pontot a Pénzügyi Gazdasági és Településfejlesztési Bizottság megtárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

A Pénzügyi Gazdasági és Településfejlesztési Bizottság elfogadásra javasolja a képviselő-testület fele, Litér településen működő Palamka Webműhely részéről felajánlott új helyi termelői piac elkészítésére vonatkozó honlap elkészítését, az írásos előterjesztés alapján.

Varga Mihály képviselő:

Litér településnek van már honlapja. Ez miért szükséges?

Szedlák Attila polgármester:

Fontosnak tartom, hogy egy olyan honlapot hozzunk létre, ami csak a termelői piaccal foglakozik. Bízom benne, hogy mindenki számára örömet okozó termelői piac fog létrejönni.

Fontos az is, hogy a honlap tekintetében tudjunk termelőket is összehozni, mert nem mindegy, hogy van-e kínálatunk. Ha van kínálat, van kereslet, és erre egy olyan helyet tudunk biztosítani, amiről úgy gondolom, hogy a környéken nincsen termelői piac szinten ilyen infrastrukturálisan, jól kialakított termelői piac. Előbb-utóbb a termelők is fontosnak tartják majd, hogy itt áruljanak, és a litéri lakosok, valamint a településünkre járók is fontosnak tartják, hogy itt vásároljanak, vagy pedig mint árusként használják a piacot.

A pályázatba minimálisan vállaltuk a nyitva tartást, ami azt jelenti, hogy heti 1 napot lesz nyitva a piac, így a pályázat tekintetében már biztosítva vannak azok a feltételek, amivel a támogatást megkaptuk. Az ünnepélyes átadás szeptember 6-án lesz, a hagyományos szilvaünnepségen.

Varga Mihály képviselő:

Majd az idő eldönti, működik-e vagy sem. Nem egyszerű egy piac megnyitása. Eladók és vevők is kellenek. Ha egyik a másikat nem csalogatja, akkor sajnos nem működik. Azt kívánom, legyen, és működjön.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag?

Amennyiben nincs, kérem, kézfeltartással szavazzon, aki a Litér településen működő Palamka Webműhely részéről felajánlott új helyi termelői piac elkészítésére vonatkozó honlap elkészítését elfogadja azzal, hogy az Önkormányzatot a honlap elkészítéséhez szükséges együttműködési kötelezettség, a minimális mértékű domain név regisztráció és tárhely szolgáltatás költsége terheli, továbbá a honlap üzemeltetése során annak adminisztrációja.

*A képviselő-testület 6 igen szavazattal egyetért.*

**Litér Község Önkormányzata Képviselő-testületének**

**93/2014.(VII.8.) LKt. határozata**

Litér Község Önkormányzatának Képviselő-testülete arról határozott, hogy elfogadja a Litér településen működő Palamka Webműhely részéről felajánlott 150 000,-Ft összegű honlap térítésmentes elkészítését az új helyi termelői piacra.

Az Önkormányzatot a honlap elkészítéséhez szükséges együttműködési kötelezettség, a minimális mértékű domain név regisztráció és tárhely szolgáltatás költsége terheli, továbbá a honlap üzemeltetése során annak adminisztrációja.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. július 30.

Felelős: Szedlák Attila polgármester

**11.) Képviselő-testület 2014. II. félévi munkaterv**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A Képviselő-testület 2014. II. félévi munkatervét a Pénzügyi Gazdasági és Településfejlesztési bizottság tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

Pénzügyi Gazdasági és Településfejlesztési bizottság elfogadásra javasolja a 2014. szeptember hónapig elkészített munkatervet.

Szedlák Attila polgármester:

A Képviselő-testület 2014. II. félévi munkatervét a Humán Értékek Bizottsága is tárgyalta, felkérem a bizottság elnökét, ismertesse javaslatukat.

Varga János Humán Értékek bizottsága elnöke

Humán Értékek bizottsága elfogadásra javasolja a Képviselő-testület fele a 2014. szeptember hónapig elkészített munkatervet.

Szedlák Attila polgármester:

Irányadó a munkaterv abból a szempontból, hogy ezen napokon még kiegészülhetnek a napirendi pontok. Illetve a pályázatok vonatkozásában, ahol sürgősségi döntést kell hozni, természetesen össze fogom hívni a Képviselő-testületet a szükséges döntések meghozatalához.

Varga Mihály képviselő:

Miért csak szeptember 18-ig készült el a munkaterv, amikor az október 23.-i ünnepség megbeszélése is szeptemberben van?

Szedlák Attila polgármester:

A választások várhatóan októberben lesznek. Mire feláll az új képviselő-testület, már október közepe-vége lesz. Az alakuló ülésen nem az lesz az első, hogy az október 23.-i ünnepséggel foglalkozzon az új testület.

Van-e valakinek kérdése, hozzászólása? Amennyiben nincs, kézfeltartással szavazzon, aki a 2014. II. félévi munkatervvel egyetért.

*A képviselő-testület 6 igen szavazattal egyetért.*

**Litér Község Önkormányzata Képviselő-testületének**

**94/2014.(VII.8.) LKt. határozata**

Litér Község Önkormányzatának Képviselő-testülete elfogadja a Képviselő-testület 2014. II félévi munkatervét.

Határidő: azonnal

Felelős: Szedlák Attila polgármester

**12.) Vegyes ügyek**

**12.a.) Rákóczi Szövetség oktatás-nevelési támogatás kérése**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

Az 1989-ben alakult Rákóczi Szövetség központi irodája és a Kárpát-medence szerte működő helyi szervezetei révén gazdag programsorozatot valósít meg minden évben.

Dr. Halzl József Úr, a Rákóczi Szövetség Elnöke az idei évben is a határon túli magyar közösségek jövőjének megalapozása segítsége tárgyában, Felvidéki Beiratkozási Program támogatás céljából kérte önkormányzatunk segítségét.

Napirendi pontot a Humán Értékek bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottsága elnöke

Humán Értékek bizottsága elfogadásra javasolja a Képviselő-testület Rákóczi Szövetség oktatás-nevelési támogatás kérelmét.

Szedlák Attila polgármester:

A napirendi pontot a Pénzügyi Gazdasági és Településfejlesztési bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

Pénzügyi Gazdasági és Településfejlesztési bizottság Rákóczi Szövetség oktatás-nevelés támogatáskérelmére 20 000,-Ft összegű támogatást javasol Felvidéki Beiratkozási Program támogatása céljából.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a Pénzügyi Bizottság javaslatával egyetért.

*A képviselő-testület 5 igen szavazattal1 tartózkodás mellett egyetért.*

**Litér Község Önkormányzata Képviselő-testületének**

**95/2014.(VII.8.) LKt. határozata**

Litér Község Önkormányzatának Képviselő-testülete arról döntött, hogy a Rákóczi Szövetség oktatás-nevelés támogatáskérelmére 20 000,-Ft összegű támogatást nyújt a határon túli magyar közösségek jövőjének megalapozása segítsége tárgyában Felvidéki Beiratkozási Program támogatása céljából.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. július 30.

Felelős: Szedlák Attila polgármester

**12.b.) Gurulós könyvszállító kocsi beszerzése a Könyvtárba**

*Előadó: Szedlák Attila polgármester*

*(Írásos előterjesztés a jegyzőkönyv mellékletét képezi.)*

Szedlák Attila polgármester:

A júniusi ülésen döntöttünk arról, hogy az Ond utca 1. szám alatti levő könyvtárba szükséges gurulós könyvállvány költségeihez hozzájárulunk. Petres Dezsőné könyvtáros megküldte a Mera-Glob Kft (9317 Szany, Dózsa Gy. u. 32.) ajánlatát mely 32 000,-Ft + Áfa összegről szól.

Napirendi pontot a Humán Értékek bizottsága tárgyalta, felkérem a bizottság elnökét, ismertesse javaslatukat.

Varga János Humán Értékek bizottsága elnöke

Humán Értékek bizottsága elfogadásra javasolja a Képviselő-testület fele a gurulós polc beszerzésének támogatását.

Szedlák Attila polgármester:

A napirendi pontot a Pénzügyi Gazdasági és Településfejlesztési bizottság is tárgyalta, felkérem a bizottság elnökét, ismertesse javaslatukat.

Lukáts Gábor Pénzügyi Gazdasági és Településfejlesztési bizottság elnöke:

Pénzügyi Gazdasági és Településfejlesztési bizottság elfogadásra javasolja a képviselő-testület fele, Litér Ond u. 1. szám alatt levő könyvtárba kétpolcos gurulós könyvállvány beszerzését 32 000,-Ft + Áfa összegben.

Szedlák Attila polgármester:

Van-e valakinek kérdése, hozzászólása a napirendi pontra vonatkozólag? Amennyiben nincs, kérem, kézfeltartással szavazzon, aki a Pénzügyi Bizottság javaslatával egyetért.

*A képviselő-testület 6 igen szavazattal egyetért.*

**Litér Község Önkormányzata Képviselő-testületének**

**96/2014.(VII.8.) LKt. határozata**

Litér Község Önkormányzatának Képviselő-testülete arról döntött, hogy a Litér, Ond utca 1. szám alatt levő könyvtárba kétpolcos gurulós könyvállvány beszerzését 32 000,-Ft + Áfa összegben támogatja.

Képviselő-testület megbízza Litér Község polgármesterét a szükséges intézkedések megtételére.

Határidő: 2014. július 30.

Felelős: Szedlák Attila polgármester

A képviselő-testület több napirendi pontot nem tárgyalt, a polgármester a nyilvános ülést **19.00** órakor lezárta.

 **Szedlák Attila Bencze Éva**

 **polgármester jegyző**

**Jegyzőkönyv hitelesítők:**

 **Varga János Lukáts Gábor**

 **képviselő képviselő**